Prijedlog ODLUKE VIJEĆA o izmjeni Odluke 2002/546/EZ u pogledu njezina razdoblja primjene /* COM/2013/0781 final - 2013/0387 (CNS) */





OBRAZLOŽENJE 1. KONTEKST PRIJEDLOGA Ugovorom o funkcioniranju Europske unije (UFEU), koji se odnosi na najudaljenije regije EU-a, a kojima pripadaju i Kanarski otoci, u načelu se ne dopuštaju razlike između oporezivanja lokalnih proizvoda i oporezivanja proizvoda iz Španjolske ili drugih država članica. Člankom 349. UFEU-a (bivši članak 299. stavak 2. Ugovora o EZ-u) predviđena je međutim mogućnost uvođenja posebnih mjera za te regije zbog stalnih ograničenja kojima se utječe na gospodarske i socijalne uvjete najudaljenijih regija. Odlukom Vijeća 2002/546/EZ od 20. lipnja 2002.[1], donesenom na temelju članka 299. stavka 2. Ugovora o EZ-u, Španjolskoj se do 31. prosinca 2011. dopušta primjena izuzeća od poreza „Arbitrio sobre Importaciones y Entregas de Mercancías en las Islas Canarias” (dalje u tekstu: „AIEM”) ili njegova smanjenja za određene proizvode koji su proizvedeni lokalno na Kanarskim otocima. Prilog toj Odluci sadržava popis proizvoda na koje se mogu primjenjivati izuzeća od poreza i smanjenja poreza. Razlika između oporezivanja proizvoda proizvedenih lokalno i oporezivanja ostalih proizvoda ne smije prelaziti 5, 15 ili 25 postotnih bodova, ovisno o proizvodu. Odlukom 2002/546/EZ utvrđuju se razlozi za donošenje posebnih mjera među kojima su izolacija, sirovine i ovisnost o energiji, obveza stvaranja zaliha, malo lokalno tržište i mala razina izvozne djelatnosti. Kombinacija tih ograničenja podrazumijeva veće troškove proizvodnje, a stoga i veću proizvodnu cijenu robe proizvedene lokalno, pa bez posebnih mjera ona ne bi bila jednako konkurentna kao roba proizvedena negdje drugdje, čak i uzimajući u obzir trošak prijevoza potonje na Kanarske otoke. Time bi se otežalo održavanje lokalne proizvodnje. Posebne mjere obuhvaćene Odlukom 2002/546/EZ stoga su osmišljene kako bi ojačale lokalnu industriju čineći je konkurentnijom. AIEM je neizravni državni porez obračunat jednokratno na nabavu robe na Kanarskim otocima koju obavljaju proizvođači robe i na uvoz usporedive robe ili slične robe iste vrste na državno područje Kanarskih otoka, bez obzira na mjesto podrijetla. Oporeziva osnovica za uvezenu robu temelji se na carinskoj vrijednosti, a oporeziva osnovica za nabavu robe koju obavljaju proizvođači s Kanarskih otoka temelji se na ukupnom iznosu naknade. Posebnim mjerama obuhvaćenima Odlukom 2002/546/EZ utvrđuje se oblik različitog oporezivanja kojim se pogoduje lokalnoj proizvodnji nekih proizvoda. Ta porezna olakšica državna je potpora za koju je potrebno odobrenje Komisije, koje je dano Odlukom o državnim potporama NN 22/2008. Svjetska ekonomska kriza 2009. koja je utjecala na smanjenje putovanja ostavila je i ozbiljne posljedice na gospodarstvo Kanarskih otoka koje u velikoj mjeri ovisi o prihodima od turizma. Posebno je smanjenje radne snage u turističkom sektoru dovelo do velikog povećanja stope nezaposlenosti na Kanarskim otocima. Stopa nezaposlenosti koja je u razdoblju 2001. – 2007. iznosila od 10,4 % do 12 %, dosegnula je 17,3 % 2008., a 2009. iznosila je 26,2 %. Takvim razvojem potvrđuje se opasnost koja prijeti gospodarstvu koje je u velikoj mjeri ovisno o turizmu i potreba za promicanjem raznolikosti gospodarskih aktivnosti. Španjolska je 16. studenoga 2010. Komisiji podnijela zahtjev za produljenje razdoblja primjene Odluke 2002/546/EZ od dvije godine kako bi se njezin datum isteka podudarao s datumom isteka Smjernica o nacionalnim regionalnim potporama za razdoblje 2007. – 2013.[2] Uz to, Španjolska je podnijela i zahtjev za produljenje razdoblja primjene Odluke o državnim potporama NN 22/2008 od dvije godine, na temelju koje su potpore koje su omogućile španjolske vlasti, u pogledu AIEM-a, sukladne sa zajedničkim tržištem. Komisija je odobrila to produljenje od dvije godine Odlukom o državnim potporama SA.31950 (N 544/2010)[3], kojom se razdoblje iz Odluke o državnim potporama NN 22/2008 produljilo do 31. prosinca 2013. Komisija je procijenila zahtjev za produljenje razdoblja primjene Odluke 2002/546/EZ s obzirom na opseg ograničenja koja imaju utjecaj na Kanarske otoke te je zaključila da je odobravanje zatraženog produljenja opravdano. Izvješćem koje je Komisija podnijela Vijeću o primjeni posebnih aranžmana koji se odnose na porez AIEM primjenjiv na Kanarskim otocima, donesenih 28. kolovoza 2008., potvrđeno je da AIEM funkcionira zadovoljavajuće i bez potrebe za izmjenama odredbi Odluke 2002/546/EZ. Stoga se Odlukom Vijeća 895/2011/EU od 19. prosinca 2011.[4] izmijenila Odluka 2002/546/EZ, čime se produljilo razdoblje primjene do 31. prosinca 2013. Španjolske su vlasti zatražile obnavljanje posebnih pravila o AIEM-u za robu proizvedenu na Kanarskim otocima za razdoblje 2014. – 2020. kojim bi se izmijenio popis proizvoda i najviše stope primjenjive na neke od njih. Potrebno je potvrditi obnavljanje Odlukom Vijeća na temelju članka 349. UFEU-a i Odlukom Komisije o državnim potporama. Komisija je 28. lipnja 2013. donijela nove Smjernice o regionalnim potporama za razdoblje 2014. – 2020.[5] Te Smjernice dio su šire strategije za modernizaciju kontrole državnih potpora u cilju jačanja rasta na jedinstvenom tržištu poticanjem učinkovitijih mjera potpore i usmjeravanjem provedbe pravila Komisije na slučajeve koji imaju najveći učinak na tržišno natjecanje. S obzirom na to da će ove Smjernice stupiti na snagu 1. srpnja 2014., čini se opravdanim produljenjiti razdoblje primjene Odluke 2002/546/EZ, kako je izmijenjena Odlukom 895/2011/EU, od šest mjeseci kako bi se njezin datum isteka podudarao s datumom stupanja Smjernica na snagu. Odluku 2002/546/EZ, kako je izmijenjena Odlukom 895/2011/EU, trebalo bi na odgovarajući način izmijeniti. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA U vezi s ovim Prijedlogom provedeno je savjetovanje s relevantnim glavnim upravama Europske komisije, a dokument je revidiran kako bi se uključili dani prijedlozi. S obzirom na to da se ovim prijedlogom samo predlaže produljenje primjene postojeće Odluke Vijeća na ograničeno vremensko razdoblje (šest mjeseci) za iste proizvode i s istim ograničenjima, procjena učinka ne čini se potrebnom. 3. PRAVNI ELEMENTI PRIJEDLOGA Sažetak predloženih mjera Kako bi se produljilo razdoblje primjene Odluke 2002/546/EZ (kako je izmijenjena Odlukom 895/2011/EU), kojom se Španjolskoj dopušta da primjeni izuzeća od poreza poznatog pod nazivom AIEM ili njegova smanjenja za određene proizvode proizvedene lokalno, na Kanarskim otocima. Pravna osnova Članak 349. UFEU-a Načelo supsidijarnosti Samo je Vijeće ovlašteno, na temelju članka 349. UFEU-a, za donošenje posebnih mjera kojima se pogoduje najudaljenijim regijama kako bi se prilagodila primjena Ugovora na te regije, uključujući zajedničke politike, zbog stalnih ograničenja koja utječu na gospodarske i socijalne uvjete najudaljenijih regija. Zbog tog je razloga prijedlog u skladu s načelom supsidijarnosti. Načelo proporcionalnosti Prijedlog je u skladu s načelom proporcionalnosti zbog sljedećeg: Cilj je njime produljiti razdoblje primjene Odluke 2002/546/EZ, kako je izmijenjena Odlukom 895/2011/EU, za šest mjeseci kako bi se njezin datum isteka podudarao s datumom stupanja na snagu Smjernica o regionalnim državnim potporama za razdoblje 2014. – 2020. Sva daljnja produljenja odobrit će se samo nakon nove analize po proizvodima. Izbor instrumenta Predloženi instrument: Odluka Vijeća Ostali instrumenti ne bi bili prikladni zbog sljedećeg: Tekst koji je potrebno izmijeniti je Odluka Vijeća, donesena na temelju iste pravne osnove (članak 349. UFEU-a, bivši članak 299. stavak 2. Ugovora o EZ-u). 4. PRORAČUNSKE IMPLIKACIJE Prijedlog ne utječe na proračun Europske unije. 2013/0387 (CNS) Prijedlog ODLUKE VIJEĆA o izmjeni Odluke 2002/546/EZ u pogledu njezina razdoblja primjene VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 349. (bivši članak 299. stavak 2. Ugovora o EZ-u), uzimajući u obzir prijedlog Europske komisije, nakon prosljeđivanja nacrta zakonodavnog akta nacionalnim parlamentima, uzimajući u obzir mišljenje Europskog parlamenta[6], u skladu s posebnim zakonodavnim postupkom, budući da: (1) Odlukom Vijeća 2002/546/EZ od 20. lipnja 2002.[7], donesenom na temelju članka 299. Ugovora o EZ-u, Španjolskoj se do 31. prosinca 2011. dopušta primjena izuzeća od poreza poznatog pod nazivom „Arbitrio sobre Importaciones y Entregas de Mercancías en las Islas Canarias” (dalje u tekstu: „AIEM”) ili njegova smanjenja za određene proizvode koji su proizvedeni lokalno, na Kanarskim otocima. Prilog toj Odluci sadržava popis proizvoda na koje se mogu primjenjivati izuzeća od poreza i smanjenja poreza. Razlika između oporezivanja proizvoda proizvedenih lokalno i oporezivanja ostalih proizvoda ne smije prelaziti 5, 15 ili 25 postotnih bodova, ovisno o proizvodu. (2) Izuzećima od poreza AIEM i njegovim smanjenjima utvrđuje se različito oporezivanje kojim se pogoduje lokalnoj proizvodnji određenih proizvoda. To je državna potpora za koju je potrebno odobrenje Komisije. (3) Odlukom Vijeća 895/2011/EU od 19. prosinca 2011.[8] izmijenila se Odluka 2002/546/EZ, čime se produljilo razdoblje primjene do 31. prosinca 2013. (4) Komisija je 28. lipnja 2013. donijela smjernice o regionalnim državnim potporama za razdoblje 2014. – 2020.[9] kojima se utvrđuje kako države članice mogu dodijeliti potpore poduzećima kako bi podržale razvoj regija u nepovoljnom položaju u Europi u razdoblju između 2014. i 2020. Te Smjernice, koje će stupiti na snagu 1. srpnja 2014., dio su šire strategije za modernizaciju kontrole državnih potpora u cilju jačanja rasta na jedinstvenom tržištu poticanjem učinkovitijih mjera potpore i usmjeravanjem provedbe pravila Komisije na slučajeve koji imaju najveći učinak na tržišno natjecanje[10]. (5) Opravdano je produljiti razdoblje primjene Odluke 2002/546/EZ, kako je izmijenjena Odlukom 895/2011/EU, za šest mjeseci kako bi se njezin datum isteka podudarao s datumom stupanja na snagu Smjernica o regionalnim državnim potporama za razdoblje 2014. – 2020. (6) Odluku 2002/546/EZ, kako je izmijenjena Odlukom 895/2011/EU, trebalo bi na odgovarajući način izmijeniti. DONIJELO JE OVU ODLUKU: Članak 1. U prvoj rečenici članka 1. stavka 1. Odluke 2002/546/EZ, kako je izmijenjena Odlukom 895/2011/EU, datum „31. prosinca 2013.” zamjenjuje se datumom „30. lipnja 2014.”. Članak 2. Ova Odluka stupa na snagu na dan donošenja. Članak 3. Ova je Odluka upućena Kraljevini Španjolskoj. Sastavljeno u Bruxellesu, Za Vijeće Predsjednik [1] SL L 179, 9.7.2002., str. 22. – 27. [2] SL C 54, 4.3.2006., str. 13. [3] SL C 237, 13.8.2011., str. 1. [4] SL L 345, 29.12.2011., str. 17. [5] SL C 209, 23.7.2013., str. 1. [6] SL C , , str. . [7] SL L 179, 9.7.2001., str. 22. [8] SL L 345, 29.12.2011., str. 17. [9] C (2013) 3769, 28.6.2013. [10] COM/2012/0209 završna verzija.